Notum sit omnibus tam presentibus quam posteris quod Hugo et Jocerannus filii Titberti de Balma erga fratres de Miratorio ingentem moverunt calumpniam de terris quas aput Gisiacum habebant, dicentes quod absque ratione emptionis et dati iniuste possederant. Qua propter longa eorum in quietudine fratres coacti huius modi pacem inter se statuerunt : prefati namque iuvenes terram istam et quicquid eo tempore in quocumque loco de rebus Miratorii qualicumque modo possent calumpniare fideli pace terminaverunt et iure possidendi bona fide concesserunt. Actum est hoc anno ab Incarnatione Domini Mo Co LXo IIIIo in campis Ayxeis per manum Galonis abbatis Miratorii et Galonis abbatis Buxerie. Testes sunt predicti abbates, Guido Bordez prior, Johannes de Coloniaco monachus, Stephanus conversus de Rigneio, Christianus monachus, et Martinus conversus ambo de Buxeria, Franno presbyter de Chambariaco, Hugo miles de Lent, Teodatus et Raphinus iuvenum predictorum clientes. Postea confirmata sunt omnia ista apud Ledonem in presentia multorum virorum ibique manutenentiam contra universos promiserunt. Cuius rei testes sunt Guido Bordez prior, Hugo monachus, Durannus Rognardus capellanus de Ledone, magister Rodulphus, Boso presbyter de Cresseio, Martinus de Corbosun, Alardus de Sancto Desiderato burgensis, Desideratus filius eius qui est monachus Gigniaci, et Gaufredus et Hugo filii sui similiter, Haimo cellerarius de Chilleio, et plures alii. Per inde dederunt eis monachi VI libras, et Raphinus habuit IIIIor solidos. Et ut hec maneant in perpetuum rata sigillo comitis Girardi signata sunt.